Twar noweho němsko-serbskeho šulskeho kompleksa w Slepom derje postupuje.
Slepo (AK/SN). Twar noweho Slepjanskeho němsko-serbskeho šulskeho kompleksa so nachila. To wuchadźa z rozprawy nawody zarjada za planowanje, twarstwo a hórnistwo w zarjadniskim zwjazku Slepo Steffena Seidlicha, kotruž je gmejnskim radźićelam na zašłym posedźenju přednjesł. Tuchwilu zmištruja molerjo a kładźerjo špundowanjow hišće zbytne dźěła. Durje kaž tež zamkowa připrawa su zatwarjene. Tak zwostanu jenož hišće někotre drobne dźěła blidarjow.
Šula a hort stej nutřka hižo wuhotowanej. „Garderoby, rumnosće za ručne dźěło a kuchnje su hotowe“, rozłoži komornica Carmen Petrick. Wuhotowanje za fachowe kabinety hišće tón měsac dóstanu. Tež we wobłuku tepjenje, přewětrjenje a sanitarne připrawy dźěłaćerjo poslednje dźěła přewjeduja. Kónc nowembra, komornica připowědźi, budźe objekt wotewzaty. Tež wo aktualnym stawje dźěłow na wonkownym arealu noweho kubłanišća radźićeljo zhonichu.
Naročnemu a wužadacemu nadawkej stajichu so gmejnscy radźićeljo na swojim oktoberskim zeńdźenju, jako wobzamknychu projekt k wutworjenju partnerskich poćahow mjez Njebjelčanskej gmejnu a komunu Ouidah w zapadoafriskim kraju Beninje.
Njebjelčicy (aha/SN). Hižo wjacore lěta, po tym zo je Njebjelčanski wjesnjanosta Tomaš Čornak (CDU) na mjezynarodnej turistiskej přehladce ITM w Berlinje zeznał princa Dah Bokpê – mjeztym je wón kral w Ouidah –, haji a wudźeržuje Njebjelčanska gmejna přećelske zwiski do zapadoafriskeho Benina. Jako wopyta minjeny tydźeń štyričłonska delegacija z něhdźe 11 milionow wobydlerjow ličaceho kraja pod nawodom měšćanostki Célestine Clotaire Adjanohoun Njebjelčicy, zetka so wona z wjacorymi gmejnskimi radźićelemi a wuradźowaše wo wobsahu předwidźaneho projekta, wo jeho předstajenju na planowanym zajězdźe delegacije Njebjelčanow wot 6. do 15. decembra do Benina.
Wjace městnow za wobornikow
Drježdźany. Sakske ministerstwo za nutřkowne naležnosće zdźěla, zo chce kapacity za wu- a dalekubłanje wohnjowych wobornikow wutwarić. Tak poskićuja kursy přichodnje tež zwonka wohnjowoborneje šule w Narću. Přičina je, zo je za aktualnje 5 000 městnow 14 000 naprašowanjow dóšło.
Hillmann nowy předsyda
Drježdźany. Intendant Budyskeho Němsko-Serbskeho ludoweho dźiwadła Lutz Hillmann je nowy předsyda sakskeho krajneho zwjazka němskich jewišćow. Wón naslěduje wjelelětneho načolnika dr. Christopha Dittricha. Hillmann přilubi „kontinuitu w dźěle zwjazka“ a zo chce so za to zasadźować, „dźiwadło tež jako forum wuměny a diskusije“ sylnić, w zdźělence NSLDź rěka.
Zarjad na nowu twornju
Podstupim. W zwisku z planowanej twornju twarca elektroawtow Tesla w Braniborskej chcedźa jutře wosebity wotrjad ke koordinowanju wotběhow zarjadować. Tole je ministerski prezident Dietmar Woidke (SPD) připowědźił. Předewzaća, gmejny a wokrjesy móža so na wotrjad wobroćić. Nětko čakaja na podłožki awtotwarca, zo móhli je zapodać.
W kurjawje do štoma zrazyła
Haselbachtal. K tragiskemu njezbožu dóńdźe dźensa w nocy w Haselbachtalu pola Kamjenca. Něhdźe w 3.35 hodź. bě žónska mjez Neukirchom a Häßlichom ze swojej Škodu po puću. Bě jara kurjawojte, tak zo njeje šoferka na dróze dale hač 50 metrow widźeć móhła. Jenož kilometer před Häßlichom bě so tragedija stała: Z dotal hišće njewujasnjeneje přičiny bě žona z wotmachom do štoma zrazyła. Tacho wosta něhdźe pola 115 km/h stejo. Jězdźidło bu tak sformowane, zo dyrbjachu wohnjowi wobornicy z Bischheima a wokoliny zatłusnjenu wuswobodźić. Byrnjež so tole poradźiło, znjezbožena na městnje njezboža zemrě.
Štóž rady po swěće pućuje, móže je nimale wšudźe namakać: lěttysacy stare kamjentne kruhi. Nichtó wšak tež dźensa hišće tak prawje njewě, štó bě tajke kruhi tworił a čehodla. Archeologojo z toho wuchadźeja, zo su wone swědki zańdźenosće, dalokož namakamy je na teritoriju Němskeje, a zo su něhdźe 4 000 do 5 000 lět stare. Jednotliwe kamjenje su zdźěla wjacore metry wysoke, druhdy pak tež jenož mjenje hač poł metra ze zemje sahaja. Znate su małe kamjentne kruhi, ale tež tajke z přeměrom wjacorych stow metrow. Jedyn z najznaćišich swěta je Stonehenge w Jendźelskej.
Kašecy (SN/JaW). Klóšter Marijina hwězda chce bywšu Swinjarčansku starownju na spěchowansku šulu pře- a wutwarić. Wo tym je Pančičansko-Kukowski wjesnjanosta Markus Kreuz (CDU) tamnišich gmejnskich radźićelow na minjenym posedźenju w Kašecach informował. Klóšter bě próstwu wo twarsku dowolnosć zapodał, za kotruž ma gmejna swoje stejišćo twarskemu zarjadej zapodać.
Kaž wjesnjanosta wuwjedźe, wotpowěduja plany klóštra předpisam. Zdobom ma klóšter wosebite předpisy wobkedźbować, dokelž steji tamniša bywša starownja na sakskej lisćinje kulturnohistoriskich twarjenjow. „Wone njeje hišće syći pitneje wody přizamknjene. Planowane pak je, Swinjarnju hač do kónca lěta 2020 syći přizamknyć“, Pančičansko-Kukowski wjesnjanosta Kreuz připowědźi. Wšako su spěchowanske srědki přizwolene, a gmejna dyrbi je hač do kónca 2020 přetrjebać, kaž wón přitomnym rozłoži.
Slepo (AK/SN). Gmejna Slepo chce lětnu pawšalu 70 000 eurow swobodneho stata Sakskeje za sylnjenje wjesneho ruma zmysłapołnje, rozumnje a zaměrnje zasadźeć. K tomu wuzna so Slepjanska gmejnska rada na njedawnym posedźenju. Jednohłósnje je tuž wužiwanje přiražki wobzamknyła.
Spěchowansku pawšalu chcedźa po jenakich dźělach za naprawy w Slepom, Rownom a Mułkecach nałožić. K dispoziciji maja dohromady 105 000 eurow z lońšeho a lětušeho etata. Za koncept wjesneho wuwića w Rownom planuja 9 500 eurow, za Slepo-juh 8 400 eurow a za Mułkecy 5 600 eurow.
Cyłkownje 10 700 eurow chcedźa za ponowjenje parketa w Slepjanskim Serbskim kulturnym centrumje wudać. „Zbywace něhdźe 105 000 eurow přenjesemy do hospodarskeho lěta 2020“, wuswětli komornica Carmen Petrick. „Sumu dyrbimy z cyle konkretnymi naprawami podkłasć. Hač do najpozdźišo kónc přichodneho lěta wšak dyrbja potom wšitke naprawy zakónčene być“, komornica Petrick wuswětli.
Radwor (SN/BŠe). Towarstwo „Dwórnišćo inkluzije w Radworju“ swoje stejnišćo mjez Radworjom a Čornym Hodlerjom zaměrnje dale wuhotuje. Hižo wot lěta 2017 wobsedźa železniski wagon, kotryž je na projektnych dnjach, na přikład inkluzijnych akciskich dnjach k swětowemu dnjej rucemyća wažnu rólu hrał. Wagon z myjadłom bě stajnje praktiska stacija, hdźež móžachu dźěćom rozkłasć, kak wažne je sej časćišo wob dźeń ruce myć.
slk_Latn szl_Latn szl_Latn slv_Latn szl_Latn ces_Latn slk_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn slk_Latn pol_Latn ces_Latn szl_Latn